Endley ná vrylating: ‘Ek sal weer gaan’William Endley. Foto: ANA William Endley, die 57-jarige Suid-Afrikaanse oudkolonel wat na benadiging deur Suid-Soedan die doodstraf vrygespring het, sê hy sal na dié land terugkeer as hy gevra word. Endley het Saterdagoggend in Suid-Afrika aangekom nadat hy vir langer as twee jaar in Suid-Soedan aangehou is. Endley het Donderdag aan die media gesê hy het sedert sy aankoms in Suid-Afrika dit geniet om ŉ koue bier te kon drink en die vryheid wat hy het nadat hy tydens sy aanhouding ook baie keer vir lang tydperke alleen aangehou is. En ondanks sy traumatiese ondervinding is Endley bereid om terug te keer na Suid-Soedan sou hy gevra word. Volgens Endley het Riek Machar, die rebelleleier van die opposisiegroep die Sudan People’s Liberation Army (SPLA), hom reeds gevra om terug te keer en te help om die rebelle met die weermag te integreer. Salva Kiir, president van Suid-Soedan, het verlede Woensdag aangekondig oudkolonel Endley sal as deel van ŉ vredesverdrag vrygelaat word. James Gatdet, woordvoerder vir Machar, is ook vrygelaat. William Endley (links) se familie het dié foto van hom en James Gatdet wat saam vrygelaat is. Foto: Verskaf Endley is die doodstraf opgelê nadat hy skuldig bevind is aan sameswering en ŉ poging om die Suid-Soedannese regering omver te werp. Hy is ook skuldig bevind aan die verskaffing van wapens, spioenasie, aanhitsing tot ŉ opstand, sabotasie, terrorisme en onwettige toegang tot Suid-Soedan. Die Endley-familie glo egter Kiir se administrasie het van Endley ŉ sondebok gemaak omdat hy ŉ veiligheidsraadgewer vir Machar was en hom daarmee aan die verkeerde kant van die politiek in Suid-Soedan bevind het. William is in Augustus 2016 in hegtenis geneem terwyl Juba in ŉ bloedbad van geweld ontaard het ná bewerings van ŉ beplande sluipmoord op Machar aan die lig gekom het. Machar was toe nog die adjunkpresident in Kiir se kabinet. Machar se private magte en Kiir se regeringsmagte het op mekaar geskiet en Machar het landuit gevlug. Die Suid-Afrikaanse regering het gesê Machar is op uitnodiging in Suid-Afrika en kry hier mediese behandeling. Dit word vermoed dat hy hom tans iewers in Gauteng bevind.